REPUBLIKA SRBIJA

NARODNA SKUPŠTINA

Odbor za zdravlje i porodicu

16. maj 2013. godine

Beograd

PREDSEDNIK NARODNE SKUPŠTINE

 Na osnovu člana 157. stav 6. i člana 161. stav 1. Poslovnika Narodne skupštine („Službeni glasnik RS“, broj 20/12 – prečišćen tekst), Odbor za zdravlje i porodicu podnosi na Predlog zakona o pravima pacijenata sledeći amandman:

AMANDMAN

 U Predlogu zakona o pravima pacijenata u članu 23. st. 3, 4, 5, 6. i 7. brišu se.

O b r a z l o ž e nj e

 Navedene odredbe su upućujuće i ne uređuju prava pacijenata. Ove odredbe su date u okviru prava na poverljivost podataka iz člana 21. Predloga zakona i spadaju u podatke o ličnosti, i predstavljaju naročito osetljive podatke o ličnosti pacijenta, u skladu sa zakonom.

 Stavovima ovog člana, čije se brisanje predlaže, daje se mogućnost da se podaci iz medicinske dokumentacije odnosno izvodi tih podataka, kao i kopije medicinske dokumentacije, mogu dati: organu starateljstva, organizaciji obaveznog zdravstvenog osiguranja, pravnim licima koja obavljaju delatnost dobrovoljnog zdravstvenog osiguranja, kao i drugim pravnim licima, ako je to propisano zakonom, pravosudnim organima, organima nadležnim za poslove statistike, kao i zdravstvenim ustanovama koje obavljaju poslove javnog zdravlja, u skladu sa zakonom.

 Takođe se briše i stav koji upućuje da se podaci iz medicinske dokumentacije mogu koristiti u naučnoistražvačke svrhe samo uz pristanak pacijenta, odnosno njegovog zakonskog zastupnika.

 Ovako široko postavljena formulacija može dovesti u pitanje povredu prava na poverljivost podataka o zdravstvenom stanju pacijenta.

 Potrebu da navedeni organi i organizacije dobijaju određene podatke radi ostvarivanja zadataka iz svoje nadležnosti, treba sagledati i urediti posebnim zakonima koji se odnose na navedene oblasti. U ovim zakonima bi se jasno definisala svrha, vrsta, obim podataka, kao i način i postupak njihove obrade i korišćenja. Iz ovih razloga predlaže se brisanje stava 3,4,5,6 i 7. člana 23.

|  |
| --- |
| PREDSEDNIK |
|  |
| Prof.dr Dušan Milisavljević |